钦定古今图书集成/理学汇编/学行典/第234卷 > 王忳
## 钦定古今图书集成/理学汇编/学行典/第234卷 > 王忳

按《后汉书独行传》：“王忳，字少林，广汉新都人也。忳尝
诣京师，于空舍中见一书生疾困，愍而视之。书生谓
忳曰：‘我当到洛阳而被病，命在须臾，腰有金十斤，愿
以相赠。死后乞藏骸骨’。未及问姓名而命绝。忳即鬻
一斤，营其殡葬，馀金悉置棺下，人无知者。后归数年，
县署忳大度亭长。初到之日，有马驰入亭中而止。其”
日，大风飘一绣被，复堕忳前，即言之于县，县以归忳。
忳后乘马到雒县，马遂奔走，牵忳入它舍。主人见之，
喜曰：“今禽盗矣。”问忳所由得马，忳具说其状，并及绣
被。主人怅然良久，乃曰：“被随旋风，与马俱亡，卿何阴
德而致此二物？”忳自念有葬书生事，因说之，并道书
生形貌及埋金之处。主人大惊，号曰：“是我子也，姓金
名彦，前往京师，不知所在，何意卿乃葬之？大恩久不
报，天以此章卿德耳！”忳悉以被马还之。彦父不取，又
厚遗忳，忳辞让而去。时彦父为州从事，因告新都令，
假忳休息，自与俱迎彦丧，馀金俱存。忳由是显名。仕
郡功曹，州治中从事，举茂才，除郿令。到官至斄亭，亭
长曰：“亭有鬼，数杀过客，不可宿也。”忳曰：“仁胜凶邪，德
除不祥，何鬼之避？”即入亭止宿。夜中闻有女子称冤
之声，忳咒曰：“有何枉状，可前求理乎？”女子曰：“无衣不
敢进。”忳便投衣与之。女子乃前诉曰：“妾夫为涪令之
官，过宿此亭。亭长无状，枉杀妾家十馀口，埋在楼下，
悉盗取财货。”忳问亭长姓名，女子曰：“即今门下游徼
者也。”忳曰：“汝何故数杀过客？”对曰：“妾不得白日自诉，
每夜陈冤，客辄眠不见应，不胜感恚，故杀之。”忳曰：“当
为汝理此冤，勿复杀良善也。”因解衣于地，忽然不见。
明旦，召游徼诘问，具服罪，即收系，及同谋十馀人悉
伏辜。遣吏送其丧归乡里，于是亭遂清安。